Úrad vlády SR					              Na rokovanie vlády SR
Sekcia hospodárskej politiky					   dňa 24.5.2006 
                                                                                                   k číslu: 3760/2006 
                                                                                                   k bodu: 9     

S t a n o v i s k o

k Návrhu  na zrušenie úlohy  č. 3  na mesiac  november  z Plánu práce vlády SR 
na rok 2005 

I.

	Materiál predkladá minister pôdohospodárstva SR z vlastnej iniciatívy.

	Na zrušenie je navrhnutá úloha minuloročného plánu práce, podľa ktorej MP SR a ÚGKK SR mali v novembri 2005 predložiť na rokovanie vlády SR: 
„Správu o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z.z.   a návrh harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2006“.

	Ako odôvodnenie návrhu sa uvádza, že uznesením vlády SR č 970 zo 7.12.2005 k Návrhu na riešenie zintenzívnenia konaní o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov, bol  schválený aj  nový zoznam doteraz neobstaraných katastrálnych území na konanie o obnove evidencie pozemkov s termínom ich ukončenia do roku 2011 a na financovanie týchto konaní 100 mil. Sk ročne z rozpočtu Slovenského pozemkového fondu. 

II.

	Vo vyhodnotení medzirezortného pripomienkového konania MP SR neakceptovalo pripomienku Úradu vlády SR –  Sekcie hospodárskej politiky ÚV SR, ktorá namieta, že predložený návrh necháva nezabezpečenú časť úlohy – predloženie návrhu harmonogramu na rok 2006 na schválenie vláde SR, čo nie je v súlade s § 2 zákona NR SR č. 180/1995 Z.z. 

III.

	Po schválenej zmene termínu splnenia predmetnej úlohy na február 2006 minister pôdohospodárstva v tomto termíne predložil návrh na jej zrušenie.

	Povinnosť ročnej iterácie predkladania návrhu harmonogramu, v ktorom sa navrhujú katastrálne územia u ktorých v príslušnom roku začnú konania o obnove evidencie pozemkov na schválenie vláde ustanovuje v § 2 zákon č. 180/1995  Z.z. 
Harmonogram má byť zostavovaný a schvaľovaný v závislosti od objemu finančných prostriedkov, ktoré budú pre obnovu evidencie pozemkového vlastníctva vyčlenené v tom–ktorom roku. 

	Uznesením č. 970/2005 k návrhu na riešenie zintenzívnenia konaní o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva  k pozemkom v znení neskorších predpisov okrem iného vláda schválila zoznam doteraz neobstaraných katastrálnych území (k. ú.) na konanie, použite zdrojov Slovenského pozemkového fondu na financovanie konaní v objeme 100 mil. Sk ročne a uložila (ministrovi pôdohospodárstva a predsedníčke ÚGKK SR) vypracovať harmonogram konaní a časového rozlíšenia ich vypracovania podľa kalendárnych rokov (B.1.) a verejným obstarávaním v rovnakom čase zabezpečiť ukončenie výberu dodávateľov pre všetky doteraz neobstarané k. ú. s časovým rozlíšením ich plnenia (B.2.).
Podľa uvedeného zoznamu (z celkového počtu  3503 k. ú. v SR) nie sú obchodno-záväzkové vzťahy na zostavenie registra obnovenej evidencie pozemkov uzatvorené pre 1045 k. ú. V prípade 923 k. ú. bude konanie na zostavenie registra zabezpečovať ÚGKK SR a pre 122 k. ú. MP SR. 

	Splnením úlohy B.1. uvedeného uznesenia vlády (do 31.12.2005) sú vytvorené  podmienky na realizáciu postupu konaní o stave obnovy evidencie pozemkov podľa § 2 zákona č. 180/1995. 
	.
	Na druhej strane pri verejnom obstarávaní výberu dodávateľov v rovnakom čase pre všetky doteraz neobstarané k. ú. (úloha B.2.) môže dôjsť ku kolízii s §19 ods. 5 zákona č. 523/2004 Z. z. o rozpočtových pravidlách verejnej správy, podľa ktorého „subjekt verejnej správy nie je oprávnený zaväzovať sa v bežnom rozpočtovom roku na také úhrady, ktoré nemá zabezpečené v rozpočte na bežný rozpočtový rok a zaťažujú nasledujúce rozpočtové roky z dôvodu nedostatku zdrojov v bežnom rozpočtovom roku“. Obstaranie dodávateľov sa má vykonať na 4 – 5 rokov dopredu.
	
	Je potrebné tiež upozorniť na nesprávnu informáciu v predkladacej správe k materiálu, že informovanie vlády o aktuálnom stave obnovy evidencie pozemkov je zakotvené v Pláne práce vlády SR na rok 2006 a bude ho každoročne zabezpečovať ÚGKK SR. 
V tomto pláne je však pre ÚGKK SR zapísaná úloha „Správa o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z z. ...... za ÚGKK SR“.

	Vzhľadom na uvedené odporúčame rozhodnúť o ponechaní uvedenej úlohy v platnosti podľa  znenia v Pláne práce vlády na rok 2005 s novým termínom jej splnenia (napr. jún 2006).

Bratislava 22.5.2006